MTC ประกาศจ่ายปันผลระหว่างกาล 0.30 บ./หุ้น ลดผลกระทบหลังเลื่อนประชุมประจำปี
MTC ประกาศจ่ายปันผลระหว่างกาล 0.30 บ./หุ้น ลดผลกระทบหลังเลื่อนประชุมประจำปี
MTC ประกาศจ่ายปันผลระหว่างกาล 0.30 บ./หุ้น ลดผลกระทบหลังเลื่อนประชุมประจำปี
8 เม.ย. 2563

บริษัท เมืองไทย แคปปิตอล จำกัด (มหาชน) หรือ MTC ระบุว่า บริษัทได้เลื่อนการประชุมสามัญผู้ถือหุ้น ประจำปี 2563 ของบริษัทออกไปอย่างไม่มีกำหนด โดยยกเลิกกำหนดนัดวันประชุมสามัญผู้ถือหุ้นประจำปี 2563 ในวันอังคารที่ 21 เมษายน 2563 และวาระการประชุมทั้งหมดที่ได้แจ้งกำหนดไว้เดิม
รวมทั้งยกเลิกกำหนดวัน Record Date เพื่อสิทธิ์ในการเข้าร่วมประชุมและออกเสียงลงคะแนน ทั้งนี้คณะกรรมการบริษัทจะพิจารณากำหนดวันประชุมสามัญผู้ถือหุ้นประจำปี 2563 รวมถึงกำหนดวาระการประชุมขึ้นใหม่ตามความเหมาะสม เมื่อสถานการณ์คลี่คลายโดยจะแจ้งรายละเอียดให้ผู้ถือหุ้นทราบต่อไป
ขณะที่มีมติอนุมัติให้จ่ายเงินปันผลระหว่างกาลจากกำไรของบริษัท สำหรับผลการดำเนินงานตั้งแต่วันที่ 1 มกราคมถึงวันที่ 31 ธันวาคม 2562 ในอัตราหุ้นละ 0.30 บาท สำหรับผู้ถือหุ้นจำนวน 2,120,000,000 หุ้น รวมเป็นเงินปันผลทั้งสิ้น 636,000,000 บาท คิดเป็นอัตราร้อยละ 15.05 ของกำไรสุทธิจากงบการเงินเฉพาะกิจการปี 2562
ทั้งนี้ คณะกรรมการบริษัทมีมติให้จ่ายเงินปันผลระหว่างกาลดังกล่าวแทนการจ่ายเงินปันผลประจำปี ตามที่จะเสนอให้ที่ประชุมสามัญผู้ถือหุ้นประจำปี 2563 พิจารณานั้น เพื่อเป็นการลดผลกระทบที่อาจจะเกิดขึ้นแก่ผู้ถือหุ้นจากการเลื่อนการประชุมสามัญผู้ถือหุ้นประจำปี 2563 ออกไปโดยไม่มีกำหนด
ดังนั้นการจ่ายเงินปันผลระหว่างกาลในครั้งนี้จะจ่ายให้แก่ผู้ถือหุ้นของบริษัทตามที่ปรากฏรายชื่อ ณ วันกำหนดรายชื่อผู้ถือหุ้นที่มีสิทธิ์ได้รับเงินปันผล (Record Date) ในวันที่ 22 เมษายน 2563 โดยกำหนดวันจ่ายเงินปันผลในวันที่ 7 พฤษภาคม 2563 ดังนั้น ในการประชุมสามัญผู้ถือหุ้นที่จะจัดต่อไปในภายหน้าจะไม่มีการเสนอขออนุมัติจ่ายเงินปันผลประจำปี 2562 อีก